**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL GARANTIJOS SUTEIKIMO**

2020 m. liepos 20 d. Nr. 34-449

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsnio 1 dalies 3 punktu, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 3 ir 4 punktais ir atsižvelgdama į uždarosios akcinės bendrovės „Lazdijų šiluma“ 2020-07-09 raštą Nr. 7-159 „Dėl garantijos suteikimo“ bei Lazdijų rajono savivaldybės kontrolieriaus 2020 m. liepos 15 d. išvadą Nr. AR 3.7-8 „Dėl garantijos suteikimo“, Lazdijų rajono savivaldybės taryba nusprendžia:

1. Suteikti uždarajai akcinei bendrovei „Lazdijų šiluma“ iki 60 000 (šešiasdešimt tūkstančių) eurų garantiją ilgalaikei paskolai apyvartinėms lėšoms.
2. Įgalioti Lazdijų rajono savivaldybės administracijos direktorių, o jo dėl ligos, komandiruotės, atostogų ar kitų objektyvių priežasčių nesant, Lazdijų rajono savivaldybės administracijos direktoriaus pavaduotoją, pasirašyti su garantijos suteikimu susijusius dokumentus.
3. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Šarūnė Dumbliauskienė, 8 613 80 879

**LAZDIJŲ RAJONO SAVIVALDYBĖS TARYBOS SPRENDIMO PROJEKTO**

**„DĖL GARANTIJOS SUTEIKIMO“**

**AIŠKINAMASIS RAŠTAS**

2020 m. liepos d.

Lazdijų rajono savivaldybės tarybos sprendimo „Dėl garantijos suteikimo“ projektas parengtas vadovaujantis Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsnio 1 dalies 3 punktu, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 3 ir 4 punktais ir atsižvelgiant į uždarosios akcinės bendrovės „Lazdijų šiluma“ 2020-07-09 raštą Nr. 7-159 „Dėl garantijos suteikimo“ bei Lazdijų rajono savivaldybės kontrolieriaus 2020 m. liepos 15 d. išvadą Nr. AR 3.7-8 „Dėl garantijos suteikimo“,

***Šio sprendimo projekto tikslas*** – suteikti uždarajai akcinei bendrovei „Lazdijų šiluma“ iki 60 000 (šešiasdešimt tūkstančių) eurų garantiją ilgalaikei paskolai apyvartinėms lėšoms. Šiuo metu UAB „Lazdijų šiluma“ dar užtikrina savalaikį atsiskaitymą su darbuotojais ir valstybinėmis institucijomis, tačiau vėluoja kai kurie atsiskaitymai su tiekėjais. Siekdama ir toliau užtikrinti savalaikį atsiskaitymą su darbuotojais, valstybinėmis institucijomis ir tiekėjais UAB „Lazdijų šiluma“ planuoja iš banko imti ilgalaikę paskolą, kurią ketina grąžinti per keletą metų.

Pagal Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsnio 3 punktą „savivaldybės prisiimti įsipareigojimai pagal garantijas dėl savivaldybės valdomų įmonių prisiimtų, bet dar neįvykdytų įsipareigojimų grąžinti kreditoriams lėšas pagal paskolų sutartis, finansinės nuomos (lizingo) sutartis, kitus įsipareigojamuosius skolos dokumentus negali viršyti 10 procentų šio įstatymo 6 priede nurodytų prognozuojamų savivaldybės biudžeto pajamų“. Tai sudarytų 1 258 tūkst. eurų, o įvertinus prašomos suteikti garantijos sumą ir 2020 m. birželio 30 d. duomenis apie Lazdijų rajono savivaldybės tarybos suteiktas garantijas, pagal kurias savivaldybės kontroliuojamos įmonės yra prisiėmę, bet dar neįvykdę įsipareigojimų grąžinti kreditoriams lėšas pagal paskolų sutartis, bendra suteiktų garantijų suma būtų 879, 9 tūkst. eurų. Tad savivaldybės taryba priimdama sprendimą dėl garantijos suteikimo teisės aktų nepažeistų.

***Kaip šiuo metu yra sprendžiami projekte aptarti klausimai***­ – šiuo metu UAB „Lazdijų šiluma“ laiku atsiskaito su darbuotojais ir valstybinėmis institucijomis, tačiau vėluoja kai kurie atsiskaitymai su tiekėjais. Siekdama ir toliau užtikrinti savalaikį atsiskaitymą su darbuotojais, valstybinėmis institucijomis ir tiekėjais UAB „Lazdijų šiluma“ planuoja iš banko imti ilgalaikę paskolą, kurią ketina grąžinti per keletą metų.

***Kokių pozityvių rezultatų laukiama*** – suteikus garantiją ilgalaikei paskolai imti, uždaroji akcinė bendrovė „Lazdijų šiluma“ užtikrins savalaikį atsiskaitymą su darbuotojais, valstybinėmis institucijomis ir tiekėjais.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – šylant klimatui, esant nelanksčiam ir griežtam kainų reguliavimui, mažėjant pagaminamos šilumos kiekiui, UAB „Lazdijų šiluma“ vis dažniau gali susidurti su apyvartinių lėšų trūkumu šiltuoju periodu, tad priėmus šį Lazdijų rajono savivaldybės tarybos sprendimą išlieka rizika, kad blogėjant uždarosios akcinės bendrovės „Lazdijų šiluma“ finansinei būklei ir dėl to laiku negrąžinant prisiimtų skolinių įsipareigojimų, paskolas gali tekti grąžinti Lazdijų rajono savivaldybės administracijai.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados*** – dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Biudžeto, finansų ir turto valdymo skyriaus vedėja Šarūnė Dumbliauskienė.

Biudžeto, finansų ir turto valdymo vedėja Šarūnė Dumbliauskienė